Den danske tøjkoncern Bestseller gør det ikke blot muligt at bygge, hvad der ifølge Ingeniørens sammenligning bliver Danmarks største solcellepark med en effekt på 125 MW. Det bliver også den første solcellepark herhjemme, som bliver opført uden en øre i offentligt tilskud.

Modellen bag parken er i stedet, at Bestseller garanterer at købe strøm fra solcellerne til en fast og ikke offentliggjort pris af firmaet Better Energy, som skal udvikle og drive parken.

Hvor den skal ligge henne, er endnu ikke afgjort, men med et forventet areal på 150 hektar bliver den ikke sådan at overse i landskabet.

Der kommer ekstra grøn energi på nettet

For Bestseller er målet, at parken skal producere lige så meget strøm, som koncernen bruger i sine egne bygninger.

»Vi ville påvirke udbygningen med vedvarende energi direkte, hvilket både gør, at vi opfylder vores egne ambitioner hos Bestseller og har positiv indflydelse på omverden,« siger Dorthe Scherling Nielsen, der har titlen Head of Corporate Affairs, i en pressemeddelelse.

Dermed hentyder hun til, at mange virksomheder vælger at købe certifikater på, at deres strøm er produceret med grøn strøm fra eksempelvis vandkraft eller vindmøller, som allerede er udbygget. Det har miljøbevægelsen i årevis kritiseret, fordi det så at sige medfører, at den resterende strøm i nettet, som de øvrige forbrugere benytter, blot bliver gennemsnitligt mere sort.

Forudser flere anlæg efter samme model

Bestsellers model sikrer, at der bliver tilført ekstra vedvarende energi, hvilket er, hvad Better Energy fremhæver ved projektet.

»Med modellen uden tilskud går Heartland (Bestsellers moderselskab, red.) foran med en ny vej, som virksomheden kan benytte til at skaffe grøn energi i Danmark, samtidig med at de tilføjer ny grøn energi til nettet,« siger direktør Rasmus Lildholdt Kjær i sin pressemeddelelse.

»Virksomheder kan nu vælge, hvordan de vil købe ren energi. De vil spille en hovedrolle i udviklingen af en økonomi baseret på ren energi,« fortsætter han.

Pressemeddelelsen forudser, at virksomheder vil benytte den type købsaftaler, som Bestseller nu har indgået med Better Energy, ikke blot for at få adgang til grøn strøm, men også for »at beskytte sig mod stigende priser«. Samtidig vurderer Better Energy, at aftalerne vil udgøre den stabile indkomst, som kan sikre, at nye projekter bliver finansieret og derfor gennemført.

Ingen af pressemeddelelserne nævner, hvornår solcelleparken forventes færdig, eller nøjagtig hvor meget strøm Bestseller køber fra den.

Prisen på solcellestrøm er faldet dramatisk gennem de seneste fem år, blandt andet fordi EU har fjernet straftolden på anlæg produceret i Kina.